Il-Kummissjoni ħabbret illum li tat kważi €166 miljun, permezz tal-Proġett Pilota tal-Kunsill Ewropew tal-Innovazzjoni (EIC), lil 36 kumpanija biex jiġġieldu l-pandemija tal-coronavirus. Barra minn hekk, se jingħataw aktar minn €148 miljun lil 36 kumpanija oħra biex jikkontribwixxu għall-pjan ta' rkupru għall-Ewropa, u b'hekk it-total ta' investiment mill-Orizzont 2020, il-programm tar-riċerka u l-innovazzjoni tal-UE, f'dan iċ-ċiklu tela' għal €314-il miljun. Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “It-talent enormi u l-ideat rivoluzzjonarji tal-kumpaniji Ewropej innovattivi jagħtuna t-tama. Iktar appoġġ min-naħa tagħna lill-Kunsill Ewropew tal-Innovazzjoni se jillibera l-potenzjal tagħhom sabiex inkunu nistgħu nindirizzaw aħjar il-coronavirus u nappoġġaw l-irkupru tagħna. L-EIC rrisponda malajr għall-kriżi tal-coronavirus u wera l-ħeffa u l-impatt tal-finanzjament tal-UE.” Is-36 kumpanija magħżula li se jikkontribwixxu għall-ġlieda kontra l-coronavirus se jaħdmu fuq proġetti pijunieri, bħalma huma l-espansjoni tal-produzzjoni ta' wipes tal-bijodekontaminazzjoni, l-iżvilupp ta' sistemi ta' monitoraġġ tal-ventilazzjoni li jipprovdu feedback f'ħin reali lill-persuni li jagħtu l-ewwel għajnuna dwar il-kwalità tal-ventilazzjoni li tingħata lill-pazjent, l-iżvilupp ta' pjattaforma ta' antikorpi għat-trattament tal-każijiet serji ta' infezzjoni, u bosta oħrajn. Barra minn hekk, 139 kumpanija li qed jaħdmu biex jindirizzaw il-coronavirus u li ma setgħux jirċievu finanzjament f'dan iċ-ċiklu minħabba l-limitazzjonijiet baġitarji rċevew is-Siġill ta' Eċċellenza tal-COVID19, li għadu kemm ġie introdott, bħala rikonoxximent tar-rilevanza tal-innovazzjonijiet tagħhom u sabiex jgħinhom jattiraw l-appoġġ minn sorsi ta' finanzjament oħra. 36 kumpanija oħra li huma lesti biex jappoġġaw il-pjan ta' rkupru għall-Ewropa se jaħdmu f'għadd kbir ta' setturi u proġetti, li jinkludu pereżempju l-iżvilupp ta' torrijiet tat-turbini tar-riħ itwal u aktar b'saħħithom magħmulin minn moduli tal-injam, bil-potenzjal li jnaqqsu b'mod massiv l-ispejjeż tal-enerġija mir-riħ, sistema għall-produzzjoni ta' fertilizzant organiku, u soluzzjoni bbażata fuq il-blockchain għall-prattiċi ta' riċiklaġġ sostenibbli tal-manifatturi. Ingħataw ukoll 679 Siġill ta' Eċċellenza ieħor lil proposti ta' kwalità għolja li ssodisfaw il-kriterji ta' finanzjament tal-EIC, iżda li ma setgħux jiġu ffinanzjati minħabba baġit limitat. F'Marzu kien hemm numru rekord ta' kważi 4000 negozju ġdid u negozji żgħar u medji (SMEs) li applikaw għall-proġett pilota tal-Aċċelleratur tal-EIC, li aktar minn 1400 minnhom ipproponew innovazzjonijiet rilevanti għat-tifqigħa tal-coronavirus. Huwa għalhekk li ġew allokati €150 miljun addizzjonali għal dan iċ-ċiklu ta' finanzjament, biex b'hekk it-total kombinat qabeż it-€314-il miljun. In-negozji l-ġodda u l-SMEs magħżula għall-appoġġ ġejjin minn 16-il pajjiż, li jinkludu 12-il Stat Membru tal-UE, ir-Renju Unit u 3 pajjiżi assoċjati. Sfond Mill-finanzjament allokat tal-EIC ta' €314-il miljun, €174 miljun se jkunu fil-forma ta' investimenti fl-ekwità. Mill-introduzzjoni tiegħu f'nofs l-2019, il-proġett pilota tal-Aċċelleratur tal-EIC offra l-għażla ta' investimenti diretti fl-ekwità, sa €15-il miljun, flimkien mal-appoġġ fil-forma ta' għotjiet, sa €2.5 miljun. Aktar minn 10,000 negozju ġdid u SMEs applikaw s'issa, b'talba finanzjarja totali ta' aktar minn €26 biljun. Mit-72 kumpanija li qed jingħataw appoġġ illum, 46 minnhom mistennija jirċievu appoġġ f'ekwità. L-investimenti fl-ekwità huma soġġetti għal diliġenza dovuta fid-dettall, u se jiġu ġestiti mill-Fond tal-EIC futur, li se jkun attivament qed ifittex il-koinvestituri. Il-kumpaniji appoġġati mill-EIC jibbenefikaw ukoll minn firxa wiesgħa ta' servizzi ta' kkowċjar, mentoraġġ u konsultazzjoni/aċċellerazzjoni tan-negozju. Għall-ewwel darba dawn is-servizzi se jiġu offruti lil kumpaniji b'Siġill ta' Eċċellenza tal-COVID-19. L-appoġġ tal-EIC għall-ideat rivoluzzjonarji li jindirizzaw il-coronavirus huwa parti mill-isforz konġunt tal-UE biex tingħeleb il-kriżi. Fl-4 ta' Mejju, il-Kummissjoni ospitat avveniment b'appell għal wegħdiet ta' donazzjonijiet għar-Rispons Globali għall-Coronavirus, fejn s'issa nġabru €9.8 biljun. Il-Kummissjoni wiegħdet €1.4 biljun matul dan l-avveniment, li minnhom €1 biljun ġejjin mill-programm Orizzont 2020 u huma mmirati biex jiżguraw l-iżvilupp kollaborattiv u l-użu universali tad-dijanjostika, tat-trattamenti u tal-vaċċini għall-coronavirus. Fl-aħħar ta' Mejju, il-Kummissjoni ħabbret il-passi li jmiss fir-Rispons Globali għall-Coronavirus, jiġifieri t-tnedija ta' kampanja ġdida mal-organizzazzjoni internazzjonali ta' promozzjoni Global Citizen, “Għan Globali: Ningħaqdu għall-ġejjieni tagħna”, li se tilħaq il-qofol tagħha fis-Summit Globali b'appell għal wegħdiet ta' donazzjonijiet fis-27 ta' Ġunju. Barra minn hekk, il-Kummissjoni riċentement ressqet il-proposta tagħha għal pjan ta' rkupru kbir għall-Ewropa. Biex jiġi żgurat li l-irkupru jkun sostenibbli, ekwu, inklużiv u ġust għall-Istati Membri kollha, il-Kummissjoni qed tipproponi li jinħoloq strument ta' rkupru ġdid, Next Generation EU, inkorporat f'baġit fit-tul tal-UE b'saħħtu, modern u mġedded. Bħala parti mill-istrument ta' rkupru Next Generation EU, qed tiġi proposta żieda ta' €13.5 biljun tal-baġit tal-Orizzont Ewropa li se tintuża biex jiġi pprovdut appoġġ Ewropew għall-attivitajiet ta' riċerka u innovazzjoni marbutin mas-saħħa u mal-klima, inklużi l-innovazzjonijiet rivoluzzjonarji mill-istartups u l-SMEs. Għal aktar informazzjoni Lista ta' kumpaniji magħżula għall-finanzjament Sit web tal-proġett pilota msaħħaħ tal-Kunsill Ewropew tal-Innovazzjoni (EIC)